За тры гады нямецкай акупацыі на свае вочы бачыў як нямецкія салдаты рабавалі сялян, а іх памагатыя –паліцэйскія здзекваліся з людзей. А пад занавес акупацыі разам з дзясяткамі аднавяскоўцаў больш за тыдзень зімой знаходзіўся ў перасыльным канцлагеры, які размяшчаўся ў халодных павецях Аршанскага ільнокамбіната. Потым нас вывезлі на прымусовае пасяленне ў вёскі Круглянскага раёна. Увогуле, што такое нямецкі фашызм, я пазнаў спаўна. І калі пасля вызвалення ў сямнаццаць з паловай гадоў пайшоў на прызыўны пункт Шклоўскага ваенкамата, быў ростам 146 сантыметраў і вагой 40 кілаграмаў.